  Майя Бывальцева Асфальт понӥсьёслэсь ужамзэс мер огазеяськонъёслэн ёзчиоссы видеокамераос юрттэмен чаклалозы. Нырысетӥосыз камераос пуктэмын Вотка шоссеын но Партизанской урамын ужаны кутскись техника вылэ, ивортэ «Автомобильная Удмуртия» мер огазеяськон. «Карын улӥсьёслэн сюрес лэсьтӥсь компаниослы юанъёссы туэ кылдӥзы ни. Кылсярысь, зорыку асфальт понон пумысен. Но сюрес лэсьтон ужъёслэн аспӧртэмлыкенызы, со чутрак умойтэм шуыса пусйыны уг луы. Сюресчиос котьку вераны быгатозы, зорлэсь азьвыл понэм асфальтэз погыльтон мынӥз шуыса. Видеокамераосты пуктыса, умойтэм ужамез шараяны но технологиосты тӥям понна кылкутытыны луоз», — пусъе мер огазеяськонлэн кивалтӥсез Борис Ломаев. Камераос ужаны кутскозы асфальтоукладчик борды юнматэм бере ик. Гожтэмысь дугдозы соку, ку соосты мер огазеяськонлэн ёзчиосыз кысозы. Видеоэскеронлы кичӧлтон сётӥсьёс верамъя, камераос юрттозы чакланы, быдэсъяськизы-а асфальтэз нуон-ваён, кисьтон но вӧлдон технологиосъя куронъёс, озьы ик быдэстэм ужъёс понна нимаз кылкутонэз будэтыны луонлык сётозы. Камераос чаклам улсын ужъёсты быдэстон интыос юнме шорысь бырйымтэ. Вотка шоссе одӥгез урам, кытӥ тужгес трос машинаос ветло, нош Партизанской урам туж зол сӧриськемын, 29-тӥ тулыспалэ со ворсамын вал. Тегъёс: Мерлык Ижкар Удмуртия сюресъёс тупатъянужъёс  